## Odluka Ustavnog suda Republike Hrvatske broj:U-IIIA-4883/2005 od 20. veljače 2008.

### NN 31/2008 (14.3.2008.), Odluka Ustavnog suda Republike Hrvatske broj:U-IIIA-4883/2005 od 20. veljače 2008.

# USTAVNI SUD REPUBLIKE HRVATSKE

**1021**

Ustavni sud Republike Hrvatske, u Prvom vijeću za odlučivanje o ustavnim
tužbama, u sastavu sudac Aldo Radolović, predsjednik Vijeća, te suci Marko
Babić, Mario Kos, Davor Krapac, Jasna Omejec i Nevenka Šernhorst, članovi
Vijeća, odlučujući o ustavnoj tužbi koju je podnio Z. M. iz Z., kojeg zastupaju
odvjetnici Zajedničkog odvjetničkog ureda P., C., G. u Z., na sjednici održanoj
20. veljače 2008. godine, jednoglasno je donio

## ODLUKU

I. Ustavna tužba se usvaja.
II. Općinski građanski sud u Zagrebu dužan je provesti preostale ovršne radnje i
dovršiti postupak ovrhe u predmetu poslovni broj: Ovr-2820/04 (ranije: Ovrl-2260/04),
u najkraćem mogućem roku, ali ne duljem od šest (6) mjeseci, računajući od prvog
idućeg dana od dana objave ove odluke u »Narodnim novinama«.
III. Na temelju članka 63. stavka 3. Ustavnog zakona o Ustav­nom sudu Republike
Hrvatske (»Narodne novine«, broj 99/99., 29/02.i 49/02. – pročišćeni tekst),
podnositelju ustavne tužbe Z. M. iz Z., određuje se primjerena naknada zbog
povrede ustavnog prava iz članka 29. stavka 1. Ustava Republike Hrvatske
(»Narodne novine«, broj 41/01. – pročišćeni tekst) u iznosu od 3.000,00 kn.
IV. Naknada iz točke III. izreke ove odluke bit će isplaćena iz državnog
proračuna u roku od tri (3) mjeseca od dana podnošenja zahtjeva podnositelja
Ministarstvu financija Republike Hrvatske za njezinu isplatu.
V. Ova odluka objavit će se u »Narodnim novinama«.

```
Obrazloženje
```

1. Na temelju članka 63. Ustavnog zakona o Ustavnom sudu Republike Hrvatske
(»Narodne novine«, broj 99/99., 29/02. i 49/02. – pročišćeni tekst, u daljnjem
tekstu: Ustavni zakon) podnositelj je 12. prosinca 2005. podnio ustavnu tužbu
radi duljine ovršnog postupka koji se vodi pred Općinskim građanskim sudom u
Zagrebu pod brojem: Ovr-2820/04 (ranije: Ovrl-2260/04).

ČINJENICE VAŽNE ZA USTAVNOSUDSKI POSTUPAK

2. Ustavni sud je u postupku pokrenutom ustavnom tužbom, primjenom članka 63.
Ustavnog zakona, na temelju navoda ustavne tužbe, očitovanja Općinskog
građanskog suda u Zagrebu te uvida presliku spisa Općinskog građanskog suda u
Zagrebu broj: Ovr-2820/04 (ranije: Ovrl-2260/04), utvrdio pravno relevantne
činjenice za odlučivanje o povredi ustavnog prava podnositelja, zajamčenog
člankom 29. stavkom 1. Ustava.
Podnositelj je 26. travnja 2004. podnio Općinskom građanskom sudu u Zagrebu
(tada Općinski sud u Zagrebu) prijedlog za ovrhu na temelju pravomoćne presude,
radi vraćanja na posao i isplate plaće.
Podnescima od 20. svibnja 2004., 17. lipnja 2004. i 15. listopada 2004.
podnositelj je požurivao postupanje suda.
Zaključkom od 22. listopada 2004. sud je pozvao podnositelja da ispravi ovršni
prijedlog čemu je podnositelj udovoljio 18. studenoga 2004.
Podnescima od 30. studenoga 2004. i 6. prosinca 2004. podnositelj je požurivao
postupanje suda.
Sud je 17. prosinca 2004. donio rješenje o ovrsi broj: Ovr-2820/04, s time da je
odlučio da će o naknadi plaće ovrhovoditelja za period od pravomoćnosti presude
do vraćanja na posao odlučiti naknadno.
Protiv rješenja o ovrsi ovršenik je 30. prosinca 2004. izjavio žalbu uz
prijedlog za odgodu ovrhe.
Rješenjem broj: Ovr-2820/04 od 10. ožujka 2005. sud je odbio ovršenikov
prijedlog za odgodu ovrhe.
Podnescima od 21. ožujka 2005. i 4. travnja 2005. podnositelj je požurivao
postupanje suda.
Zaključkom od 11. travnja 2005. sud je od ovršenika zatražio dostavu podataka o
plaći ovrhovoditelja.
Spis je povodom žalbe ovršenika od 30. prosinca 2004. upućen Županijskom sudu u
Zagrebu 4. svibnja 2005.
Županijski sud u Zagrebu je dopisom broj: Gžovr-970/05 od 17. svibnja 2005.
vratio spis prvostupanjskom sudu radi priklopa spisa broj: Pr-1801/97. Predmet
je ponovno dostavljen Županijskom sudu u Zagrebu 28. listopada 2005.
Županijski sud u Zagrebu je rješenjem broj: Gžovr-2112/05 od 15. studenoga 2005.
potvrdio prvostupanjsko rješenje.
Zaključkom od 2. prosinca 2005. sud je pozvao ovrhovoditelja na uplatu predujma
za provođenje financijskog vještačenja.
Podneskom od 22. prosinca 2005. podnositelj je obavijestio sud o uplati predujma
za provođenje financijskog vještačenja.
Vještak je nalaz i mišljenje dostavio 8. ožujka 2006.
Vještak je dopunski nalaz i mišljenje dostavio 7. lipnja 2006.
Zaključkom od 22. kolovoza 2006. sud je pozvao vještaka na dostavu dodatnog
nalaza i mišljenja.
Vještak je drugi dopunski nalaz i mišljenje dostavio 18. rujna 2006.
Zaključkom od 11. prosinca 2006. sud je od podnositelja zatražio dostavu
podataka, čemu je podnositelj udovoljio 23. siječnja 2007.
Zaključkom od 25. siječnja 2007. sud je pozvao ovrhovoditelja da dostavi dodatne
podatke.
Navedenom je podnositelj udovoljio 14. veljače 2007.
Sud je 16. veljače 2007. donio rješenje o ovrsi broj: Ovr-2820/04.
Spis je povodom žalbe otpremljen Županijskom sudu u Zagrebu koji je rješenjem
broj: Gžovr-1181/07 potvrdio prvostupanjsko rješenje.
Postupak ovrhe još nije dovršen.

PRAVO VAŽNO ZA USTAVNOSUDSKI POSTUPAK

3. Za ovaj ustavnosudski postupak mjerodavne su odredbe članka 29. stavka 1.
Ustava Republike Hrvatske i članka 63. Ustav­nog zakona.

*Ustavna tužba nije osnovana.*
4. Svoju odluku Ustavni sud obrazlaže sljedećim utvrđenjima:

4.1. DULJINA OVRŠNOG POSTUPKA

Ovršni postupak pokrenut je 26. travnja 2004. pred Općinskim građanskim sudom u
Zagrebu.
Ustavna tužba podnijeta je 12. prosinca 2005., a do tog dana postupak ovrhe nije
dovršen, pa Ustavni sud utvrđuje da je do dana podnošenja ustavne tužbe ovršni
postupak trajao jednu (1) godinu, sedam (7) mjeseci i šesnaest (16) dana.

4.2. POSTUPANJE NADLEŽNOG SUDA

U razmatranom, pravno relevantnom razdoblju Općinski građanski sud u Zagrebu
donio je 17. prosinca 2004. rješenje o ovrsi broj: Ovr-2820/04. Županijski sud u
Zagrebu je povodom žalbe ovršenika, rješenjem broj: Gžovr-2112/05 od 17. svibnja
2005. potvrdio prvostupanjsko rješenje. Nakon toga provedeno je financijsko
vještačenje te dva dopunska vještačenja.
Sud je 16. veljače 2007. donio rješenje o ovrsi broj: Ovr-2820/04.
Spis je povodom žalbe otpremljen Županijskom sudu u Zagrebu koji je rješenjem
broj: Gžovr-1181/07 potvrdio prvostupanjsko rješenje.

4.3. PONAŠANJE PODNOSITELJA USTAVNE TUŽBE
(OVRHOVODITELJA U OVRŠNOM POSTUPKU)

Podnositelj ustavne tužbe, kao ovrhovoditelj u ovršnom postupku, nije pridonio
duljini postupka, naprotiv brojnim je podnescima požurivao postupanje suda.

4.4. SLOŽENOST OVRŠNOG PREDMETA

Prosuđujući složenost konkretnog ovršnog predmeta, Ustavni sud utvrđuje da se u
konkretnom slučaju ne radi o složenoj ovršnoj stvari.

OCJENA USTAVNOG SUDA

5. Ustavni sud utvrđuje da se postupak u pravno relevantnom razdoblju vodio u
trajanju od jedne godine, sedam mjeseci i šesnaest dana. Sagledavajući u cjelini
razmatrani postupak, a imajući u vidu okolnost da se radi o postupku žurne
naravi te da postupak ovrhe još uvijek nije okončan, Ustavni sud ocjenjuje da je
povrijeđeno ustavno pravo podnositelja da zakonom ustanovljeni neovisni i
nepristrani sud u razumnom roku odluči o njegovim pravima ili obvezama, koje je
zajamčeno člankom 29. stavkom 1. Ustava Republike Hrvatske.
Stoga je, u smislu odredbe članka 63. stavka 2. Ustavnog zakona, odlučeno kao
pod točkama I. i II. izreke ove odluke.
6. Sukladno odredbi članka 63. stavka 3. Ustavnog zakona, odlučeno je kao u
točkama III. i IV. izreke ove odluke.
Visinu naknade, zbog povrede ustavnog prava na donošenje odluke u razumnom roku,
Ustavni sud utvrđuje uzimajući u obzir okolnosti svakog pojedinog predmeta, uz
istodobno uvažavanje ukupnih gospodarskih i socijalnih prilika u Republici
Hrvatskoj. Određujući visinu naknade u konkretnom slučaju, Ustavni sud je uzeo u
obzir i trajanje ustavnosudskog postupka u ovom predmetu.
7. Odluka o objavi (točka V. izreke) temelji se na odredbama članka 29. Ustavnog
zakona.
8. Predsjednik Općinskog građanskog suda u Zagrebu dužan je dostaviti Ustavnom
sudu pisanu obavijest o datumima donošenja i otpreme rješenja o dovršetku ovrhe
provedbom posljednje ovršne radnje, odnosno druge odluke kojom se postupak ovrhe
dovršava u skladu s člankom 68. Ovršnog zakona, u roku od (8) osam dana od dana
njene otpreme, a najkasnije osam (8) dana od isteka roka određenog u točki II.
izreke ove odluke. Ovaj nalog temelji se na članku 31. stavcima 4. i 5. Ustavnog
zakona.

Broj: U-IIIA-4883/2005
Zagreb, 20. veljače 2008.

USTAVNI SUD REPUBLIKE HRVATSKE
Predsjednik Vijeća
**dr. sc. Aldo Radolović,** v. r.

Odluka, NN 31/2008-1021
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)